Dixie Chicks
Store norske leksikon,Kunst og estetikk,Musikk,Populærmusikk,Country og bluegrass,Amerikanske country- og bluegrassartister
Dixie Chicks er ei amerikansk countrygruppe som hadde stor suksess fra 1998 til 2006. De er også kjent for sine kontroversielle holdninger og sin kritikk av republikanske politikere. I juni 2020 endret de navn til The Chicks, fordi "dixie" henspiller på Sørstatene under borgerkrigen.
De ble dannet i Dallas i 1989 av søstrene Martie Erwin (født 1969; mandolin, fele, vokal) og Emily Erwin (født 1972; gitar, banjo, dobro, vokal) sammen med Laura Lynch, bass, og Robin Lynn Macy, gitar. Etter de to albumene Thank Heavens For Dale Evans (1990) og Little Ol' Cowgirl (1992) sluttet Lynch. Heller ikke Shouldn't A Told You (1993) ble noen salgssuksess, og i 1995 ble Lynch erstattet av Natalie Maines (født 1974), som siden har vært Dixie Chicks' hovedvokalist og frontfigur. Trioen endret nå både lydbilde og image i en mer moderne retning og ble en kommersiell sensasjon.Albumet Wide Open Spaces (1998) ga dem en Grammypris og country-listetoppere med There's Your Trouble, Wide Open Spaces og You Were Mine. Siden har de fulgt opp suksessen med albumene Fly (1999), Home (2002) og Taking The Long Way (2006), og fått store countryhits med blant annet Ready To Run, Cowboy Take Me Away og Without You i 1999; Long Time Gone og Landslide i 2002; Travelin' Soldier i 2003. De to 2002-hitene samt singlen Not Ready To Make Nice (2006) nådde også Topp 10 på de amerikanske poplistene. Dixie Chicks er en stor konsertattraksjon der de imponerer med bluegrassharmonier, og har også gjort seg bemerket med sin sterke kritikk av president George W. Bush og den amerikanske invasjonen i Irak.De to søstrene skiftet etternavn etter å ha giftet seg, og kaller seg nå Martie Maguire og Emily Strayer. I 2010 lanserte de popduoen Court Yard Hounds og albumet Court Yard Hounds, som solgte bra i USA. Oppfølgeren Amelita kom i 2013. Samme år kom Natalie Maines' første soloalbum, Mother. I 2014 dro Dixie Chicks på en verdensturné som også besøkte Norge. Etter 14 års studioalbumpause ga de ut Gaslighter i 2020. Les mer i Store norske leksikon country Eksterne lenker Dixie Chicks